b"\n_START_ARTICLE_\nFriedrich-Rudolf Stallmann\n_START_SECTION_\nBiografia\n_START_PARAGRAPH_\nNo se sap del cert la data i el lloc de naixement de De K\xc3\xb6nig. Segons Ventura Subirats va n\xc3\xa9ixer el 1867 a Hannover, per\xc3\xb2 Manuel Casal G\xc3\xb3mez situa el naixement el 1874 a Potsdam. Un cop mor el seu pare comen\xc3\xa7a un periple de desventures i estafes. A Brussel\xc2\xb7les intenta obrir un negoci d'all\xc3\xb2 que \xc3\xa9s per a ell una afici\xc3\xb3, el joc; per\xc3\xb2 el cabaret que regentava ha de tancar en poc temps. Fa de crupier, \xc3\xa9s estafador, fuig de la llei a diferents pa\xc3\xafsos d'Europa i Sud-am\xc3\xa8rica. A Argentina es casa amb la senyoreta Lemoine, per a qui inventa el t\xc3\xadtol de baronessa Ren\xc3\xa9 Scalda._NEWLINE_De retorn a Europa i despr\xc3\xa9s de diverses estafes, s'acomoda en una mansi\xc3\xb3 donostiarra esdevenint el director del Casino de Fuenterrab\xc3\xada. El 1915, mantenint aquell c\xc3\xa0rrec acusa de german\xc3\xb2fil a Antonio Calvo qui regentava un bar. Calvo havia aixoplugat dos alemanys escapats d'un camp de concentraci\xc3\xb3 franc\xc3\xa8s. Calvo enganyat per De K\xc3\xb6nig es despla\xc3\xa7a a Hendaia, on \xc3\xa9s arrestat i posteriorment afusellat a Bordeus. Quan es descobreix que regenta amb males arts el Casino ell i la seva dona emprenen un viatge per diferents indrets d'Espanya._NEWLINE_El matrimoni s'estabilitza a Barcelona on De K\xc3\xb6nig emprendr\xc3\xa0 una tasca d'espionatge doble. Se sap envoltar de personatges com Manuel Bravo Portillo de qui sap aprofitar-se en vida, per\xc3\xb2 sobretot en morir. Bravo Portillo comandava una banda de pistolers que reprimia els sindicats. La banda era sufragada per la Federaci\xc3\xb3 Patronal i el servei d'espionatge alemany. En morir Bravo Portillo es posa al comandament d'aquella banda, la renova i l'estructura. Aquella banda ser\xc3\xa0 coneguda com la Banda Negra._NEWLINE_ Musitu \xc3\xa9s el seu enlla\xc3\xa7 per informar a Joaquim Milans del Bosch i Carri\xc3\xb3, per\xc3\xb2 la seva actuaci\xc3\xb3 no \xc3\xa9s aprovada per molts empresaris, vista com compet\xc3\xa8ncia d'alts c\xc3\xa0rrecs de la Guardia Civil i la Rep\xc3\xbablica de Weimar el destitueix. De K\xc3\xb6nig forma part d'un entramat que va desacreditar tant l'anarquisme com el catalanisme i va contribuir al triomf de la dictadura de  Primo de Rivera._NEWLINE_Torna a Par\xc3\xads el 1920 on continua estafant. Despr\xc3\xa9s d\xc3\xb3na cobertura a refugiats del nazisme, que posteriorment extorsiona. En ser denunciat el Ministeri de l'Interior li d\xc3\xb3na cobertura. Mor en un accident el 1945 a Alemanya, pocs dies abans havia estat detingut, per\xc3\xb2 va escapar misteriosament."